# Alanis Morissettová

| Alanis Morissettová |
| --- |
|  Alanis Morissettová v roku 2014 |
| Základné informácie |
| Popis umelca | kanadsko-americká speváčka, skladateľka, producentka, herečka |
| Rodné meno | Alanis Nadine Morissette |
| Narodenie | 1.6.19741. jún 1974 (52 rokov) Ottawa, Ontário, Kanada |
| Žáner | Alternatívny rock, Pop rock, Electronica |
| Hrá na nástrojoch | klavír, gitara, flauta, harmonika, spev |
| Typ hlasu | soprano |
| Roky pôsob. | 1987–súčasnosť |
| Vydavateľstvá | MCA, Maverick, Warner Bros. Records |
| Webstránka | www.alanis.com |
|

|  |  |
| --- | --- |
|  |  Hudobný portál  Biografický portál |

 |

**Alanis Nadine Morissettová**, známa ako **Alanis Morissettová** (neprechýlene Alanis Nadine Morissette; \* 1. jún 1974, Ottawa, Ontário, Kanada), je kanadsko-americká speváčka-skladateľka, hudobníčka, producentka i autorka piesní. Je tiež multiinštrumentalistkou: ovláda hru na gitare, fúkacej harmonike, flaute či piane. Príležitostne účinkuje aj ako herečka.

Morissettová začala svoju kariéru v Kanade, kde vydala dva albumy, preslávila sa však až svojím americkým debutom *Jagged Little Pill*, ktorý sa stal k roku 1995 najpredávanejším ženským albumom v Spojených štátoch a celosvetovo najpredávanejším albumom: predalo sa z neho 30 miliónov kópií. Úspech mal aj jej nasledujúci album *Supposed Former Infatuation Junkie*, pričom na ďalších sa Morissettová zhostila aj úlohy producentky.

Morissettová získala v priebehu svojej kariéry dvanásť Juno Awards a sedem Grammy Awards. Celosvetovo predala viac ako 60 miliónov albumov.

## Detstvo a mladosť

Alanis Morissettová sa narodila v Ottawe, v kanadskej provincii Ontario do katolícky založenej rodiny. Jej matka Georgia Mary Ann (rodená Feuerstein) je učiteľkou s maďarskými koreňmi, otec, francúzsky Kanaďan Alan Richard Morissette, pracuje ako riaditeľ strednej školy. Morissette má brata Wadea, ktorý je jej dvojčaťom a staršieho brata Chada.

Už na základnej škole ju označovali za talentované dieťa, na základe čoho navštevovala študijný program St. Elizabeth's PGL, ktorý bol určený práve týmto deťom. Navštevovala tiež strednú školu Immaculata a Glebe Collegiate Institute v Ottawe, aj napriek tomu, že sa aj naďalej pokúšala o kariéru v umení.

## Hudobné začiatky

Morissettová sa hudbe začala venovať vo veku šiestich rokov hrou na klavír. Roku 1984 napísala prvú skladbu „Fate Stay with Me“ (Osud ostaň so mnou), ktorú poslala lokálnej folkovej speváčke Lindsay Morgan. Tá si následne vzala Morissettovú pod ochranné krídla ako svoju chránenkyňu. Spolu našli aj nahrávacie vydavateľstvo, ktorý vydalo skladbu v malom náklade ako singel. Skladba však získala aj krátky vysielací čas.

V roku 1986 sa začala pravidelne objavovať v show *You Can’t Do That on Television* televíznych sietí CTV/Nickelodeon. V roku 1987 sa zúčastnila úvodného ročníka amatérskej súťaže *Rising Star Talent Competition* (Súťaž vychádzajúcich talentov) v Toronte, ktorá bola súčasťou podujatia s názvom Canadian National Exhibition (Kanadská národná expozícia).

Zúčastnila sa tiež newyorského konkurzu, ktorý ju posunul do americkej televíznej show *Star Search* (Pátranie po hviezdach). V súťaži, ktorá sa odohrávala v Los Angeles, vystupovala pod umeleckým menom Alanis Nadine, pozostávajúcim z jej prvého a druhého krstného mena, ale vypadla po prvom kole. V roku 1988 však uzavrela obchod s talentovou agentúrou MCA Publishing, ktorá jej pomohla s financovaním nahrávania prostredníctvom jednej zo svojich pridružených pobočiek.

## Diskografia

* 1991: *Alanis*
* 1992: *Now Is the Time*
* 1995: *Jagged Little Pill*
* 1996: *Space Cakes*
* 1998: *Supposed Former Infatuation Junkie*
* 1999: *MTV Unplugged*
* 2002: *Under Rug Swept*
* 2002: *Feast On Scraps*
* 2004: *So-Called Chaos*
* 2008: *Flavors of Entanglement*
* 2012: *Havoc and Bright Lights*

## Poznámky

## Referencie

## Iné projekty

Commons* Commons ponúka multimediálne súbory na tému **Alanis Morissettová**

## Externé odkazy

* Oficiálna stránka speváčky Archivované 2008-12-17 na Wayback Machine